b'\n_START_ARTICLE_\nDon\xc3\xa1ta (roman)\n_START_SECTION_\nVsebina\n_START_PARAGRAPH_\nZgodba se odvija v letih po drugi svetovni vojni v osvobojeni Jugoslaviji. Glavna oseba romana je Donata Vovk, h\xc4\x8di slovenske me\xc5\xa1\xc4\x8danske dru\xc5\xbeine v malem provincialnem mestu. Po vojni se poro\xc4\x8di z mladim partizanskim poveljnikom delavsko kme\xc4\x8dke provenience, Simonom Mulejem, ki so ga bili v prvih dneh po osvoboditvi iz komande mesta poslali stanovat k njenim star\xc5\xa1em. Ljubezenska zveza med tema razrednima sovra\xc5\xbenikoma je izhodi\xc5\xa1\xc4\x8de za soo\xc4\x8denje dveh resnic: revolucionarne, ki ji pripada polkovnik, in reakcionarne resnice me\xc5\xa1\xc4\x8danov, ki se \xc5\xbeeli \xc5\xa1e vedno ohraniti pri \xc5\xbeivljenju. Donatini dru\xc5\xbeini po vojni odvzamejo dru\xc5\xbeinsko vilo Floro, Donatinega o\xc4\x8deta Ignacija Vovka, neko\xc4\x8d uglednega odvetnika, ki sicer med vojno ni zagre\xc5\xa1il nobene kolaboracije s sovra\xc5\xbenikom, pa zaradi nevoljnosti podrediti se novi oblasti obto\xc5\xbeijo na montiranem procesu. Spoznanega za krivega ga razlastijo in obsodijo na prisilno delo na Golem otoku. Simon, medtem povi\xc5\xa1an v voja\xc5\xa1kega ata\xc5\xa1eja, skupaj z Donato preizku\xc5\xa1a do zdaj nepoznani svet diplomatskih banketov v tujini. Po prihodu domov pa se naenkrat znajdeta v \xc4\x8deljustih politi\xc4\x8dne \xc4\x8distke. Simon se mora soo\xc4\x8diti z izgubo partijskega in revolucijskega zanosa, Donata pa z dejstvom, da niti ona ne zmore v celoti povrniti stvari v preteklo stanje._NEWLINE_Dogajanje romana je ve\xc4\x8dinoma postavljeno v Kamnik, nekaj \xc4\x8dasa pa skupaj s protagonistoma pre\xc5\xbeivimo tudi v povojnem Beogradu, I\xc5\xa1kem morostu in na jugoslovanski ambasadi v Berlinu._NEWLINE_V romanu so zarisane vrste plasti\xc4\x8dnih \xc4\x8dlove\xc5\xa1kih podob in podani izdelani ambienti razli\xc4\x8dnih krajev. S svojim objektivnim popisom kronike neke dru\xc5\xbeine in kraja nam lahko ponudi dodatna spoznanja in ugotovitve o notranjih vzgibih ljudi, ki so izvedli revolucijo, nekateri od njih pa na koncu postali tudi njene \xc5\xbertve.\n_START_SECTION_\nZbirka\n_START_PARAGRAPH_\nKnjiga je iz\xc5\xa1la kot del redne letne zbirke Pre\xc5\xa1ernove dru\xc5\xbebe.\n_START_SECTION_\nOcene\n_START_PARAGRAPH_\nJezik romana je vseskozi vzoren, teko\xc4\x8d, izdelan in lahko berljiv, z njim pa avtor ustvarja napetost, ki pritegne bralca._NEWLINE_Kritiki so izpostavili, da gre za prijetno in vznemirljivo branje. Realisti\xc4\x8dni slog, pogosto obarvan s sanjskimi reminiscencami, pa razkriva kot skozi tan\xc4\x8dico do\xc5\xbeivljaje oseb, ki so \xc5\xbertve "gospostva malih oblastnikov". S svojo transparentno govorico in tradicionalnim posluhom je besedilo zavezano zdravorazumskemu premi\xc5\xa1ljevanju in humanisti\xc4\x8dnemu sentimentu. Brez poudarjenega eti\xc4\x8dnega anga\xc5\xbemaja pa ne gre za roman, ki bi obto\xc5\xbeeval, temve\xc4\x8d za roman o usodnosti.'